29. Prílohy č. 1 a 1a znejú:

Príloha č. 1
k legislatívnym pravidlám
vlády Slovenskej republiky

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:

2.	Názov návrhu právneho predpisu:

3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,
b)	identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu.

4.	Problematika návrhu právneho predpisu:
a)	je upravená v práve Európskych spoločenstiev,
b)	nie je upravená v práve Európskych spoločenstiev,
c)	je upravená v práve Európskej únie,
d)	nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
a)	úplná,
b)	čiastočná,
c)	žiadna,
d)	návrh právneho predpisu je nezlučiteľný.

6.	Gestor (spolupracujúce rezorty):

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):
Príloha č. 1a
								k legislatívnym pravidlám
vlády Slovenskej republiky

TABUĽKA  ZHODY
právneho predpisu
s právom Európskych spoločenstiev a právom Európskej únie

Právny akt ES/EÚ
	Právne predpisy Slovenskej republiky	
1	2	3	4	5	6	7	8	9	10	
Článok 
(Č, O, V, P)	Text	Spôsob
transpo-zície	Číslo	Článok (Č, §, O, V, P)	Text	Zhoda	Administra-
tívna infraštruktúra	Poznámky	Štádium legislatívneho procesu	

Vysvetlivky

	Pri právnom akte Európskych spoločenstiev a právnom akte Európskej únie (ďalej len „právny akt“) sa uvedie jeho presné označenie, ako aj presné označenie jeho prípadných zmien a doplnení.

V stĺpci (1) sa právny akt člení na jednotlivé časti:
Č - článok
O - odsek
V - veta
P - číslo (písmeno)

	Základné členenie právneho aktu do riadkov je jeho členenie na jednotlivé články. Ak však jednotlivé články obsahujú tak obligatórne ustanovenia, ako aj fakultatívne ustanovenia, ustanovenia s viacerými možnosťami právnej úpravy alebo neaplikovateľné ustanovenia, články sa delia do jednotlivých riadkov na odseky, vety a čísla (písmená) s cieľom oddeliť tieto ustanovenia do samostatných riadkov. 

	V stĺpci (2) sa uvedie oficiálny preklad normatívnej časti textu právneho aktu v slovenskom jazyku1) rozdelený na články, odseky a pod. (napr. Č:2 O:3 V:5). Preambulu právneho aktu netreba uvádzať. Prílohy sa uvedú názvom a číslom len v prípade, keď ich obsahom sú vzorce, obrazce, formuláre žiadostí a podobné graficky znázornené časti právneho aktu. V ostatných prípadoch sa uvádza príloha v plnom znení. Do uzavretia zmluvy o vstupe Slovenskej republiky do Európskych spoločenstiev a Európskej únie je oficiálnym prekladom preklad, ktorý bol zadaný na preklad Centrálnej prekladateľskej jednotke Sekcie Inštitút pre aproximáciu práva Úradu vlády Slovenskej republiky a bol prostredníctvom nej aj preložený, prešiel jej revíziou a bol odovzdaný zadávateľovi alebo preklad, ktorý bol poskytnutý ústredným orgánom štátnej správy a ktorý prešiel revíziou Centrálnej prekladateľskej jednotky Sekcie Inštitút pre aproximáciu práva Úradu vlády Slovenskej republiky.
	V stĺpci (3) sa uvedie jedna z nasledovných poznámok: 
N – bežná transpozícia,
to znamená, že ustanovenie uvedené v právnom akte je povinné (záväzné) a musí sa transponovať do právneho poriadku Slovenskej republiky vo svojej podstate;
O – transpozícia z možnosťou voľby,
to znamená, že ustanovenie uvedené v právnom akte je povinné (záväzné) a musí sa transponovať do právneho poriadku Slovenskej republiky vo svojej podstate, ale v samotnom texte obsahuje viac možností na jeho transpozíciu. Napr. smernica ustanovuje povinnosť členských štátov vypracovať správy týkajúce sa určitej činnosti, podľa úvahy, jedným z nasledujúcich spôsobov:
a)	vypracovaním správy aspoň raz za rok o určitých výdavkoch spolu s vypracovaním prehľadu o iných výdavkoch,
b)	vypracovaním správy o všetkých výdavkoch aspoň 4-krát do roka;
D – transpozícia podľa úvahy (dobrovoľná),
to znamená, že ustanovenie uvedené v právnom akte sa môže, ale nemusí sa transponovať do právneho poriadku Slovenskej republiky. Napr. smernica ustanovuje, že členské štáty môžu uložiť úverovým spoločnostiam (inštitúciám) viac povinností než ustanovuje smernica;
n. a. – transpozícia sa neuskutočňuje, 
to znamená, že príslušné ustanovenie nie je potrebné transponovať. Napr. v smernici je uvedené ustanovenie: „Táto smernica je adresovaná členským štátom“.      

	V nadpise stĺpcov 4 až 10 sa uvedie číslo a názov návrhu slovenského právneho predpisu spolu s ostatnými právnymi predpismi, v ktorých je alebo má byť príslušný právny akt transponovaný.

	V stĺpci (4) sa uvedie číslo slovenského právneho predpisu, v ktorom je transponovaný príslušný článok, odsek, písmeno a pod. právneho aktu. Stĺpec (4) je fakultatívny, navrhovateľ ho uvádza len v prípade, ak príslušný právny akt je transponovaný aspoň vo dvoch slovenských právnych predpisoch. 

V stĺpci (5) sa právny predpis člení na jednotlivé časti:
Č - článok
§ - paragraf
O - odsek
V - veta
P - číslo (písmeno)
	V stĺpci (6) sa uvedie doslovné znenie príslušného právneho predpisu.
	
	V stĺpci (7) sa uvedie jedna z nasledovných poznámok:
Ú - úplná zhoda
Č - čiastočná zhoda
R- rozpor, v prípade rozporu s príslušným ustanovením právneho aktu alebo v prípade, keď ešte nedošlo k transpozícii, ale príde k nej v budúcnosti
N - neaplikovateľné, transpozícia sa nepredpokladá ani v budúcnosti.

	V stĺpci (8) sa uvedie orgán alebo inštitúcia, ktorá je ustanovená na implementáciu právneho aktu. V prípade, že na implementáciu je zriadených niekoľko orgánov alebo inštitúcií, uvedú sa v tomto stĺpci všetky. Navrhovateľ uvedie administratívnu infraštruktúru len v tých riadkoch tabuľky, v ktorých uvedenie danej informácie požaduje samotné ustanovenie právneho aktu. 

	V stĺpci (9) sa môže uviesť napr. spôsob uplatnenia príslušného ustanovenia v praxi, tiež prípadne prechodné obdobia, výnimky vyplývajúce z negociačných pozícií, spôsob budúcej transpozície príslušného ustanovenia právneho aktu, tzv. krížové odkazy a všetko to, čo navrhovateľ uzná za vhodné pre lepšiu prehľadnosť a pochopenie problematiky, ako aj to, čo by viedlo k urýchleniu legislatívneho procesu.

	V stĺpci (10) uvedie Sekcia Inštitút pre aproximáciu práva Úradu vlády Slovenskej republiky štádium legislatívneho procesu, v ktorom sa nachádza príslušný údaj uvádzaný v tabuľke. Tabuľka sa aktualizuje v elektronickej podobe priebežne a preto sa najmä pri novelizácii jednotlivých ustanovení právneho predpisu uvedeného v tabuľke môže stať, že sa tieto ustanovenia budú nachádzať v rôznych fázach legislatívneho procesu s cieľom dosiahnuť ich úplnú zhodu s ustanoveniami právneho aktu. V písomnej forme sa tento stĺpec neuvádza.

	Tabuľku zhody je navrhovateľ povinný vypracovať najneskôr pri predkladaní návrhu právneho predpisu na pripomienkové konanie. V rámci svojich možností však navrhovateľ konzultuje vypracovanie tabuľky zhody so Sekciou Inštitút pre aproximáciu práva Úradu vlády Slovenskej republiky ešte predtým, ako sa návrh právneho predpisu predloží na pripomienkové konanie. 

	Tabuľka zhody sa vypracúva ku všetkým článkom normatívneho textu smernice vrátane prílohy k nej, a to aj v prípade, ak navrhovateľ transponuje len niektoré jej články. V prípade, že sa v elektronickej databáze už tabuľka zhody k príslušnému právnemu aktu nachádza, navrhovateľ vypracúva tabuľku v písomnej forme len k článkom právneho aktu, ktoré sa v návrhu právneho predpisu transformujú.

	Z dôvodu zapracovania do informačného systému ISLAP a s cieľom zabezpečiť jednotnú štruktúru údajov vkladaných do systému navrhovateľ predkladá v samostatnom elektronickom súbore Sekcii Inštitút pre aproximáciu práva Úradu vlády Slovenskej republiky tabuľku zhody, a to už pri predkladaní návrhu právneho predpisu na pripomienkové konanie.

	Tabuľka zhody sa poskytuje v písomnej forme pre členov Ústavnoprávneho výboru Národnej rady Slovenskej republiky, pre členov príslušného gestorského výboru Národnej rady Slovenskej republiky a pre Odbor legislatívy a aproximácie práva Kancelárie Národnej rady Slovenskej republiky; celkovo sa teda tabuľka zhody poskytuje v písomnej forme v počte 35 výtlačkov.

Poznámka pod čiarou k odkazu 1 znie:
„1) Zákon Národnej rady Slovenskej republiky č. 270/1995 Z.z. o štátnom jazyku Slovenskej republiky.“	

	30. Za prílohu č.1a sa vkladá  príloha č.1b, ktorá znie:

Príloha č. 1b
								k legislatívnym pravidlám
								vlády Slovenskej republiky

Doložka prednosti
 medzinárodnej zmluvy pred zákonmi
 (čl. 7 ods. 5 ústavy)

1.	Gestor zmluvy:

2.	Názov zmluvy:

3.	Účel a predmet zmluvy a jeho úprava v legislatíve Slovenskej republiky:

4.  Priama úprava práv alebo povinností fyzických osôb alebo právnických   osôb:      

5. Kategória zmluvy podľa čl. 7 ods.4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):     

 6. Kategória zmluvy podľa čl.7 ods.5  Ústavy Slovenskej republiky (má prednosť pred   zákonmi ):
	
7. Dopady prijatia medzinárodnej zmluvy, ktorá má prednosť pred zákonmi na   slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):

Vysvetlivky

K bodu 1
 	Ide o určenie gestora medzinárodnej zmluvy v súlade so Zásadami vlády Slovenskej republiky pre oblasť medzinárodných zmlúv. 
K bodu 2
	Okrem názvu zmluvy je potrebné z dôvodu jasnej identifikácie zmluvy uviesť aj miesto a dátum jej prijatia (pri mnohostranných zmluvách), alebo miesto a dátum jej podpisu (pri dvojstranných zmluvách).

K bodu 3
	Obsahom je všeobecná identifikácia účelu a predmetu zmluvy, oblasti vzťahov, ktoré upravuje v nadväznosti na analogickú úpravu v legislatíve Slovenskej republiky .
 
K bodu 4
	Je potrebné  uviesť články zmluvy, ktoré  priamo upravujú práva a povinnosti fyzických osôb a právnických osôb.

K bodu 5
	Základná kategorizácia tzv. prezidentských zmlúv. Je potrebné uviesť konkrétny typ zmluvy v súlade s čl. 7 ods.4 ústavy, to znamená, či ide o medzinárodnú zmluvu o ľudských právach a základných slobodách, medzinárodnú politickú zmluvu, medzinárodnú zmluvu vojenskej povahy, medzinárodnú zmluvu, z ktorej vzniká Slovenskej republike členstvo v medzinárodných organizáciách, medzinárodnú hospodársku zmluvu všeobecnej povahy, medzinárodnú zmluvu, na vykonanie ktorej je potrebný zákon , alebo medzinárodnú zmluvu, ktorá priamo zakladá práva a lebo povinnosti fyzických osôb alebo právnických osôb.

K bodu 6
	Záverečná klasifikácia prednosti zmluvy pred zákonmi Slovenskej republiky. Predkladateľ je povinný uviesť konkrétny typ zmluvy v súlade s čl. 7 ods. 5 ústavy, teda či ide o medzinárodnú zmluvu o ľudských právach a základných slobodách, medzinárodnú zmluvu, na ktorej vykonanie nie je potrebný zákon alebo medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. Dôvody, na základe ktorých je možné považovať zmluvu za takú, ktorá má prednosť pred zákonmi. 

K bodu 7
	Uvedie sa potreba zrušenia alebo adaptácie duplicitnej právnej úpravy s vyznačením konkrétnych zákonov resp. paragrafov. 
	31. V prílohe č. 2 v bode 19 písmeno a) sa dopĺňa týmito slovami:
„Ak sa nariadenie vlády vydáva na vykonanie Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane (aproximačné nariadenie vlády) alebo na vykonanie medzinárodnej zmluvy, úvodná veta znie takto: „Vláda Slovenskej republiky podľa čl. 120 ods. 2 Ústavy Slovenskej republiky a zákona, ktorým sa ustanovujú podmienky vydávania aproximačných nariadení vlády Slovenskej republiky, nariaďuje: ...........“.
Ak sa aproximačným nariadením vlády ukladajú povinnosti, je potrebné v úvodnej vete uviesť aj citáciu čl. 13 ods. 1 písm. c) Ústavy Slovenskej republiky.“